b'\n_START_ARTICLE_\nEyvind Skeie\n_START_SECTION_\nBiografi\n_START_PARAGRAPH_\nSkeie er etter examen artium ved Bergen katedralskole i 1967, utdannet teolog fra Menighetsfakultetet og ble ordinert i 1974. Han var kapellan i Gr\xc3\xb8nn\xc3\xa5sen menighet i Troms\xc3\xb8 fra 1975 til 1980, s\xc3\xa5 ansatt i Oslo Indremisjon (som n\xc3\xa5 heter Kirkens Bymisjon) og deretter kapellan i Oslo domkirke fra 1984 til 1985. Han har siden da arbeidet som forfatter, salmedikter og foredragsholder. Gjennom sin kones s\xc3\xb8ster er han svoger med den tidligere statsministeren Kjell Magne Bondevik. Hans far, Arne Skeie, var ogs\xc3\xa5 prest og salmedikter.\n_START_SECTION_\nProduksjon\n_START_PARAGRAPH_\nHan har skrevet flere barneprogrammer for NRK, blant annet Portveien 2, Sesam Stasjon, fagb\xc3\xb8ker, diktb\xc3\xb8ker og fortellinger for barn og voksne. Han har ogs\xc3\xa5 arbeidet en del med internasjonalt arbeid, for eksempel i Aserbajdsjan. I sin bok "Jesu syv f\xc3\xb8dsler" lar forfatteren og teologen Eyvind Skeie den kristne tro og tradisjon v\xc3\xa6re i dialog med en fromhet av \xc3\xb8stlig type. Denne boken skapte en del debatt og ber\xc3\xb8rer sp\xc3\xb8rsm\xc3\xa5l som sjelden er blitt tatt opp fra kristent hold. Eyvind Skeie har registrert omkring 1500 sanger og salmer i TONO. Han har ogs\xc3\xa5 hatt tillitsverv i opphavsrettslige organisasjoner._NEWLINE_Eyvind Skeie utgav h\xc3\xb8sten 2007 316 salmer og sanger, en salmebok hvor alle tekster er signert Eyvind Skeie. Dette er en unik hendelse i norsk salmehistorie. Til en del av tekstene har Skeie ogs\xc3\xa5 laget melodier, ellers er mange komponister involvert. 316 salmer og sanger er b\xc3\xa5de en dokumentasjon, kildesamling og bruksbok._NEWLINE_Hans mest kjente sang er En stjerne skinner i natt som er skrevet sammen med Tore W. Aas, og som er innspilt av blant andre Oslo Gospel Choir og Carola H\xc3\xa4ggkvist. Sammen med Sigvald Tveit har Skeie skrevet kantaten "Visst skal v\xc3\xa5ren komme", som ogs\xc3\xa5 inneholder mange kjente sanger. Sangen "Tenn lys" (musikk av Sigvald Tveit) har vandret fra TV-serien Portveien 2 og like inn i de norske salmeboken._NEWLINE_I 2007 utgav Eyvind Skeie sammen med grafikeren Terje Gr\xc3\xb8stad og bokdesigneren Klaus Erik Krogh bokverket Vann av klippen, en illustrert tekstsamling med rundt 400 b\xc3\xb8nner og meditasjoner av Skeie. I 2008 utgav Eyvind Skeie "Folkelig og frodig", et biografisk portrett av Jon Lilletun , og i 2009 kom Skeies biografi om salmedikteren Svein Ellingsen, "En livsfortelling".\n_START_SECTION_\nSamarbeid\n_START_PARAGRAPH_\nEyvind Skeie har gjennom sin store produksjon arbeidet sammen med mange komponister, bildekunstnere og illustrat\xc3\xb8rer, blant andre komponistene Sigvald Tveit, Egil Hovland, Svein M\xc3\xb8ller, Harald Gullichsen, Odd Johan Over\xc3\xb8ye, Arne Dagsvik, Galib Mammadov, Bj\xc3\xb8rn Kruse, Henrik \xc3\x98degaard, Trond Kverno, Per Tveit og Asbj\xc3\xb8rn Arntsen og bildekunstnerne Hilde Kramer, Lena Eidem, Eldbj\xc3\xb8rg Ribe, Justyna Nyka, Gyri Tveitt, Claes Movin, Olav Hagen, Wenche \xc3\x98yen, Stella East, Torben Kjeldsen, Kasper J\xc3\xb8rgensen og Terje Gr\xc3\xb8stad.\n_START_SECTION_\nInternasjonalt engasjement\n_START_PARAGRAPH_\nEyvind Skeie har ogs\xc3\xa5 hatt et internasjonalt engasjement, ikke minst knyttet til religionsfrihet. I en periode hadde han n\xc3\xa6r kontakt med milj\xc3\xb8er i Aserbadsjan og deltok i en arkeologisk utgraving. Han var ogs\xc3\xa5 med Thor Heyerdahl p\xc3\xa5 reise fra Baku til Tbilisi i jakten p\xc3\xa5 Odin. Skeie sitter i representantskapet til Stephens Children i Kairo.'